Sinsinatis
Sinsinatis (angl. Cincinnati) – miestas šiaurės rytų JAV, Ohajo valstijoje, prie Ohajo upės. 296,9 tūkst. gyventojų (2010 m.). Svarbus transporto centras – upių uostas, tarptautinis oro uostas, plentų ir geležinkelių mazgas. Išplėtota įvairiašakė elektronikos, aviacijos, mašinų gamybos, chemijos, staklių, radarų įrangos, kosmetikos, naftos perdirbimo, baldų, siuvimo, poligrafijos, maisto perdirbimo pramonė. Finansinis ir prekybinis centras. Veikia Sinsinačio, Xavier, Šiaurės Kentukio universitetai. Didelis kultūros centras – veikia simfoninis orkestras, operos ir baleto teatras, meno, gamtos istorijos muziejai, zoologijos sodas, vyksta muzikos festivaliai. Mieste įkurti JAV prezidentų V. Tafto ir U. Granto namai muziejai.